**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO “DĖL KLAIPĖDOS MIESTO BENDROJO PLANO SPRENDINIŲ ĮGYVENDINIMO STEBĖSENOS UŽ 2007-2013 METUS ATASKAITOS APROBAVIMO” PROJEKTO**

**1. Sprendimo projekto esmė, tikslai ir uždaviniai.**

Sprendimas turi būti priimtas vadovaujantis Kompleksinio teritorijų planavimo dokumentų sprendinių įgyvendinimo stebėsenos turinio ir stebėsenos atlikimo tvarkos aprašo 25 punktu, kuris nurodo, kad savivaldybės ir vietovės lygmens bendrojo plano sprendinių įgyvendinimo stebėsenos ataskaita aprobuojama savivaldybės taryboje.

**2. Projekto rengimo priežastys ir kuo remiantis parengtas sprendimo projektas.**

Rengimo pagrindas:

1. Lietuvos Respublikos Teritorijų planavimo įstatymo 29 straipsnis;
2. Kompleksinio teritorijų planavimo dokumentų sprendinių įgyvendinimo stebėsenos turinio ir stebėsenos atlikimo tvarkos aprašo 25 punktas;
3. Klaipėdos miesto savivaldybės administracijos direktoriaus 2013 m. gegužės 14 d. įsakymas Nr. AD1-1163 „Dėl Klaipėdos miesto bendrojo plano sprendinių įgyvendinimo rodiklių lentelės patvirtinimo“.

Klaipėdos miesto bendrojo plano sprendinių įgyvendinimo stebėsenos už 2007-2013 metus ataskaitos rengimo metu buvo atliktos viešumo procedūros. 2014 m. rugpjūčio 8 d. ir rugsėjo 10 d. Klaipėdos miesto savivaldybės tinklapyje bei vietinėje spaudoje paskelbti kvietimai teikti pasiūlymus bendrojo plano sprendiniams. Raštu ir internetiniame modulyje (<http://monitoringas.tk/pasiūlymai>) pateikti siūlymai bei Klaipėdos miesto savivaldybės raštu perduoti pasiūlymai buvo įvertinti ataskaitos rengimo metu (žr. 1 priedą).

Ataskaita buvo viešai pristatyta 2014 rugsėjo 23 d. Klaipėdos miesto savivaldybėje rengtame susitikime su Klaipėdos pramonininkų asociacijos ir Lietuvos architektų sąjungos Klaipėdos apskrities organizacijos (LASKAO) atstovais bei 2014 m. lapkričio 24 d. viešame renginyje „Klaipėdos miesto urbanistinės plėtros apžvalga ir perspektyvos“.

**3. Kokių rezultatų laukiama.**

Bendrojo plano sprendinių įgyvendinimo stebėsenos ataskaitos parengimas ir ekspertų išvados leis objektyviai įvertinti bendrojo plano privalumus ar trūkumus ir vadovaujantis Lietuvos Respublikos aplinkos ministro 2014 m. sausio 2 d. įsakymu Nr. D1-8 patvirtintų „Kompleksinio teritorijų planavimo dokumentų rengimo taisyklių“ nuostatomis, ateityje jį optimizuoti, keisti ar koreguoti.

**4. Sprendimo projekto rengimo metu gauti specialistų vertinimai.**

2014 m. lapkričio 24 d. vykusio darbo grupės Klaipėdos miesto bendrojo plano atnaujinimo parengiamiesiems darbams nagrinėti posėdžio metu darbo grupės nariai pritarė Klaipėdos miesto bendrojo plano sprendinių įgyvendinimo stebėsenos už 2007-2013 metus ataskaitai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos miesto bendrojo plano sprendinių įgyvendinimo stebėsenos įvertinimo ekspertų bei visuomenės informavimo ir įtraukimo į teritorijų planavimą infrastruktūros sukūrimo paslaugų sutarties kaina 42 350, 00 Lt (12 265, 41 Eur), įskaitant visus mokesčius ir PVM.

Pagal sutartį rengiama stebėsenos ataskaita už 2007-2013 metus, už 2014 metus ir už 2015 metus bei teikiamos visuomenės informavimo infrastruktūros sukūrimo paslaugos.

Finansavimo šaltiniai – savivaldybės biudžeto lėšos.

**6. Lėšų poreikis sprendimo įgyvendinimui.**

Papildomų lėšų priėmus šį sprendimą nereikės – toliau bus vykdomi darbai pagal sutartį.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos – bus įgyvendintos teisės aktuose įtvirtintos nuostatos, sudarytos prielaidos atnaujinti Klaipėdos miesto bendrąjį planą.

**PRIDEDAMA:**

1. Klaipėdos miesto savivaldybės administracijos direktoriaus 2013 m. gegužės 14 d. įsakymas Nr. AD1-1163 „Dėl Klaipėdos miesto bendrojo plano sprendinių įgyvendinimo rodiklių lentelės patvirtinimo“, 6 lapai;
2. 2014 m. lapkričio 24 d. vykusio darbo grupės Klaipėdos miesto bendrojo plano atnaujinimo parengiamiesiems darbams nagrinėti posėdžio protokolas ir dalyvių sąrašas, 2 lapai.

Urbanistikos skyriaus vedėja M. Černiūtė-Amšiejienė

M. Žekonytė, tel. 39 61 63

2014-11-26